钦定古今图书集成/明伦汇编/氏族典/第332卷 > 刘毅
## 钦定古今图书集成/明伦汇编/氏族典/第332卷 > 刘毅

按《晋书刘毅传》，“毅字希乐，彭城沛人也。曾祖距，广陵
相。叔父镇，左光禄大夫。毅少有大志，仕为州从事。桓
元篡位，与刘裕等起义兵。元既西走，毅等追及，战于
峥嵘洲。毅乘风纵火，尽锐争先，元大溃。及元死，桓振、
桓谦复聚众，毅皆讨平之。以为都督豫州扬州之淮
南、历阳庐江安丰五郡诸军事、豫州刺史。以匡复功”，
封南平郡开国公。何无忌为卢循所败，贼军乘胜而
进，朝议欲奉乘舆北就刘裕，会毅将率军南征，裕遣
毅从弟藩往止之。毅大怒，以舟师二万与贼战，败，降
为后将军、江州都督。俄进为荆州刺史。毅至江陵，乃
辄取江州兵及豫州西府文武万馀，留而不遣。又告
疾困，请藩为副。刘裕以毅贰于己，乃奏之安帝自率
众讨毅。毅众散，自北门单骑而走，去江陵二十里而
缢。毅兄模奔于襄阳，鲁宗之斩之。